Folk står i kø for at blive opereret af R2D2 på Aalborg Sygehus.

Sygehusets operationsrobot får patienter til gladeligt at skrive sig på venteliste, frem for at lade sig operere med det samme af en normal læge uden mekaniske arme. Det fortæller DR Nordjylland. - De fleste patienter, som har mulighed for at få en robotoperation, vil også vælge det, fortæller Johan Poulsen, der er overlæge og ansvarlig for robotten. Siden robotten blev indkøbt til Aalborg Sygehus for 4 år siden, er interessen steget støt. Og det er ikke mærkeligt. - Man slipper for at skære patienterne op, som ved en normal operation. Det betyder, at de kommer sig meget hurtigere. De kan allerede gøre alt det, de plejer, dagen efter operation, lyder det fra Johan Poulsen. Indtil nu er robotten kun blevet brugt på gynækologisk og urologisk afdeling. Blandt andet til fjernelse af prostatakræft eller kræft i urinblæren. Aalborg Sygehus har endvidere fået penge af Region Nordjylland til at købe endnu en robot, der skal operere i tarmen og maven.